Louise Frevert (DF), 2006-12-12:
Kvindehandel og menneskehandel i det hele taget er ikke et emne, der indeholder noget positivt overhovedet.
Dog tror jeg, at dagens debat vil være mere positiv end ellers, da alle satspuljepartierne har afsat 70 mio. kr. til at iværksætte tiltag på dette forfærdelige og beskæmmende område.
Der er kommet et nyt oplæg til en handlingsplan fra ligestillingsministeren, og jeg må indrømme, at jeg synes, det er velfunderet, og at vi kan se, at man med nidkærhed har fulgt op på evalueringen af regeringens handlingsplan til bekæmpelse af kvindehandel, som kom i oktober.
Det er på tide, at der bliver slået ned med hård hånd på den misgerning, det er at sælge et andet menneske til seksuelt misbrug.
For os i Dansk Folkeparti er det utrolig vigtigt, at der bliver fokuseret på et sikkert ophold for de personer, som man får ud af miljøet, samt at der er en opsøgende og forebyggende indsats, som er altafgørende for at dæmme op for problemet.
Igennem den opsøgende indsats og de foreslåede drop in-centre vil man være i stand til at få en anden kontakt til og et netværk med disse kvinder, end man hidtil har kunnet få.
Det siger sig selv, at mange kvinder og børn, som er udsat for prostitution af denne karakter, føler sig krænket på alle måder og vil have svært ved at kunne åbne sig og etablere en kontakt udadtil – også på grund af den frygt for repressalier, der vil kunne komme fra bagmændene.
Vores primære mål vil være at få fat i bagmændene, for det kan ikke siges tydeligt nok, at det er bagmændene, der skal straffes, og det kan ikke blive en tilstrækkelig hård straf.
Det kan kun lade sig gøre at få fat i bagmændene ved at give kvinderne en tryghed og vise dem fortrolighed, og det opnås gennem en personlig kontakt og en forvisning af kvinderne om, at de ikke vil komme noget til, hvis de vidner mod bagmændene.
Igennem det opsøgende arbejde vil man ikke alene forhåbentlig få fat på kvinder, der er handlet, man vil få en bredere kontakt med prostitutionsmiljøet i det hele taget, og det vil have en synergieffekt på miljøet, at man intensiverer dette arbejde.
Selv om det er forskellige kategorier af prostituerede og prostitution, vi taler om, tror jeg på, at det vil have en effekt som en si, hvor man vil kunne få fat i ikke alene nogle af de handlede kvinder, men i prostituerede i det hele taget.
Jeg kunne også godt tænke mig i den forbindelse at få klarhed over, hvor mange det egentlig skønnes at dreje sig om, for der svæver mange tal i luften, og der har været forskellige tal og statistikker, men det kan jo være, at ministeren har nye tal at lægge på bordet.
Et af de tiltag, der skal gøres meget ud af, er efterværnet for de prostituerede i hjemlandet.
Man skal sørge for, at der bliver fulgt op på handlingsplanen over for de handlede kvinder og børn.
Det er selvfølgelig en bekostelig affære at skulle etablere netværk i de handlede kvinders og børns hjemlande, men jeg tror, at det er der, man skal satse en hel del af ressourcerne, nemlig på ngo-netværkene, fordi det er i den del
af processen, der handler om efterværnet, hjælpen skal effektueres for ikke at falde igennem.
Der har nu i det sidste halve år været utrolig megen fokus på prostitution, vold mod kvinder og ikke mindst kvindehandel, og alene det, at det ikke længere behøver at være et tabuemne, vil gøre og har gjort, at alle er mere årvågne over for den hjælp, der kan sættes ind.
Det vil være betryggende, at man har en forvisning om, at alle får en ensartet behandling ud fra de samme præmisser og forudsætninger, uanset hvor man befinder sig i landet.
Der er begyndt at spire et håb om, at vi kan løse nogle af problemerne omkring kvindehandel og menneskehandel i Danmark.